აღსანიშნავია, რომ საანგარიშო პერიოდში ოკუპირებულ ტერიტორიებზე დაფიქსირდა ადამიანის უფლებების ისეთი უხეში დარღვევები, როგორიცაა ადამიანების არასათანადოდ მოპყრობა, უკანონო დაკავებები, თავისუფალი გადაადგილების შეზღუდვა, საკუთრების უფლების ხელყოფა და მშობლიურ ენაზე განათლების მიღების უფლების შეზღუდვა. საოკუპაციო ხაზის გასწვრივ მავთულხლართების, სხვა ხელოვნური ბარიერებისა და ბანერების დამონტაჟების პროცესი აღნიშნულ ვითარებას კიდევ უფრო ამძიმებს. უნდა აღინიშნოს, რომ საანგარიშო პერიოდში მიღებულ იქნა გადაწყვეტილება აფხაზეთის რეგიონის გასწვრივ საოკუპაციო ხაზზე კიდევ ორი გამშვები პუნქტის დახურვის თაობაზე. აღნიშნულის დამატებით, აფხაზეთის რეგიონში გადაწყდა ე.წ. „სასაზღვრო ზონის“ გაფართოება. ყოველივე ზემოაღნიშნული მიზნად ისახავს ადგილობრივი მოსახლეობისათვის დამატებითი შეზღუდვების დაწესებას გადაადგილების თავისუფლებაზე.